ไฟแนนซ์ทูเดย์
...ในที่สุดความตั้งใจจะทำงานเพื่อชาติของ ชาติชายพยุหนาวีชัย รองกรรมการผู้จัดการ ธนาคารกสิกรไทย ในตำแหน่งผู้อำนวยการออมสินก็สมใจ หลังจากสมัครตำแหน่งนี้ เมื่อ 4 ปีที่แล้ว แต่ไม่ทันได้สอบสัมภาษณ์ก็เป็นอันต้องอกหักเนื่องจากขาดคุณสมบัติ
31 ต.ค. 2557

...ในที่สุดความตั้งใจจะทำงานเพื่อชาติของ ชาติชายพยุหนาวีชัย รองกรรมการผู้จัดการ ธนาคารกสิกรไทย ในตำแหน่งผู้อำนวยการออมสินก็สมใจ หลังจากสมัครตำแหน่งนี้ เมื่อ 4 ปีที่แล้ว แต่ไม่ทันได้สอบสัมภาษณ์ก็เป็นอันต้องอกหักเนื่องจากขาดคุณสมบัติ 
...ช่วงก่อนประกาศผลการคัดเลือกมีการปล่อยข่าวลือด้านลบ ดิสเครดิต ชาติชาย มากมาย ไล่เรียงตั้งแต่ ขาดคุณสมบัติ เป็นเด็กฝากจาก บัณฑูร ล่ำซำ จะได้รับการคัดเลือกเพราะใช้กสิกรไทยคอนเน็คชั่น จ่ายเงินซื้อตำแหน่ง 100 ล้านบาท วันนี้เห็นทีคนปล่อยข่าวคงจะเหนื่อยและแสดงให้เห็นว่าวิชามารที่ใช้มันไร้ผล 
แต่ตราบใดที่ ครม.ยังไม่อนุมัติตำแหน่งนี้ยังอาจมีการพลิกผันได้ ใครจะรู้
...กระหึ่มโซเชียลมีเดีย คนไทยวิพากษ์วิจารณ์ยอดการขาดทุนโครงการรับจำนำข้าว ที่ สมหมาย ภาษี รมว.คลัง เปิดออกมาว่าขาดทุน 57 แสนล้านบาท ต้องใช้หนี้กันถึงรุ่นหลานถึงจะหมด ทุกคนเห็นตรงกันให้รัฐบาลสอบสวน หาคนรับผิดชอบโครงการนี้มาลงโทษให้ได้ อย่าปล่อยให้คนผิดลอยนวล 
...หลังจากรักษาการกรรมการผู้จัดการบริษัท ลีสซิ่งกสิกรไทย หรือเคลีสซิ่ง มานาน สุรัตน์ ลีลาทวีวัฒน์ รองกรรมการผู้จัดการ ก็นอนมาในตำแหน่งว่าที่กรรมการผู้จัดการเคลีสซิ่งคนใหม่อย่างแน่นอน 
...ยังเงียบกริบกับตำแหน่งกรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) ที่วันนี้ยังไร้คนมากุมบังเหียน เข้ามาเป็นหลักช่วยผลักดันการส่งออกที่กำลังสาละวันเตี้ยลงจนน่าเป็นห่วง นริศ ชัยสูตร อธิบดีกรมธนารักษ์ ในฐานะประธานกรรมการแบงก์ ยังไม่มีความเคลื่อนไหวอะไรว่าจะยังคงเสนอให้ต่ออายุ คนิสร์ สุคนธมาน ต่อไป หรือจะเสนอให้สรรหาคนใหม่
...ตั้งแต่ เวทย์ นุชเจริญ รองกรรมการผู้จัดการอาวุโส ธนาคารกรุงไทย เกษียณอายุไป ข่าวคราวของแบงก์กรุงไทยยุค วรภัค ธันยาวงษ์ เป็นกรรมการผู้จัดการ ก็เงียบเชียบดีจริงๆ บทบาทการเป็นแบงก์ลูกครึ่งระหว่างธนาคารรัฐและธนาคารพาณิชย์ ทำให้ทำงานลำบากเหมือนกัน โดยเฉพาะในยุคที่เปลี่ยนรัฐบาล